ไกล่เกลี่ยดีอย่างไร
ช่วงนี้จะเห็นกรมบังคับคดีเร่งนโยบายการไกล่เกลี่ยข้อพิพาทในชั้นบังคับคดีมากขึ้น โดยกรมบังคับคดีได้จับมือกับเจ้าหนี้สถาบันการเงินทั้งภาครัฐและเอกชน โดยจัดมหกรรมการไกล่เกลี่ยหนี้ขึ้น ไม่ว่าจะเป็นความร่วมมือกับธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ธนาคารอิสลามแห่งประเทศไทย (ไอแบงก์) กองทุนเงินให้กู้ยืมเพื่อการศึกษา (กยศ.) บริษัท บัตรกรุงไทย (เคทีซี) บริษัท โตโยต้า ลีสซิ่ง ฯลฯ
12 พ.ค. 2558

ช่วงนี้จะเห็นกรมบังคับคดีเร่งนโยบายการไกล่เกลี่ยข้อพิพาทในชั้นบังคับคดีมากขึ้น โดยกรมบังคับคดีได้จับมือกับเจ้าหนี้สถาบันการเงินทั้งภาครัฐและเอกชน โดยจัดมหกรรมการไกล่เกลี่ยหนี้ขึ้น ไม่ว่าจะเป็นความร่วมมือกับธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ธนาคารอิสลามแห่งประเทศไทย (ไอแบงก์) กองทุนเงินให้กู้ยืมเพื่อการศึกษา (กยศ.) บริษัท บัตรกรุงไทย (เคทีซี) บริษัท โตโยต้า ลีสซิ่ง ฯลฯ
โดยลูกหนี้กลุ่มนี้จะเป็นกลุ่มที่ศาลมีคำพิพากษาแล้ว และอยู่ระหว่างการบังคับคดี หรือที่เรียกง่ายๆ ว่า อยู่ในขั้นตอนการถูกยึดอายัดทรัพย์สิน เพื่อนำมาขายทอดตลาด และนำเงินจากการขายทรัพย์สินนั้นมาชำระหนี้ให้กับเจ้าหนี้ 
ดังนั้น กระบวนการไกล่เกลี่ยจึงเป็นวิธีหนึ่งที่จะช่วยลูกหนี้ไม่ให้ต้องถูกยึดทรัพย์  
โดย 9 ประโยชน์ของการไกล่เกลี่ยหนี้ในชั้นบังคับคดี มีดังนี้
1.ประหยัดเวลาและค่าใช้จ่าย
2.เป็นที่ยุติ โดยคดีที่คู่กรณีสามารถตกลงกันได้โดยวิธีการไกล่เกลี่ยนั้น ทำให้การบังคับคดีเสร็จสิ้นไป ไม่มีปัญหาการร้องเพิกถอนการบังคับคดีตามมา
3.กระบวนการไกล่เกลี่ยข้อพิพาทจะเป็นความลับ
4.ข้อตกลงระหว่างคู่กรณีสามารถบังคับได้ ผลของการบันทึกข้อตกลงจากการไกล่เกลี่ยถือเป็นข้อตกลงที่เกิดขึ้นโดยผลของการปฏิบัติตามคำพิพากษา ฝ่ายใดฝ่ายหนึ่งไม่อาจบอกเลิกหรือปฏิบัติให้เป็นอื่น โดยไม่ได้รับความยินยอมจากอีกฝ่ายได้
5.รักษาความสัมพันธ์ระหว่างคู่กรณี หรือก่อให้เกิดการสัมพันธ์ในระยะยาว 
6.มีคุณภาพ โดยบุคคลที่ทำหน้าที่ในการไกล่เกลี่ย มักเป็นบุคคลที่มีความสามารถหรือเชี่ยวชาญในเรื่องนั้นๆ
7.ยังคงสิทธิในการดำเนินการบังคับคดี การไกล่เกลี่ยเป็นเพียงส่วนเสริมสำหรับการดำเนินการบังคับคดีไม่ใช่การแทนที่ คู่กรณียังคงมีสิทธิในการบังคับคดี หากคู่กรณีมีความต้องการที่จะดำเนินการบังคับคดีต่อไป
8.ลดปริมาณคดีที่จะเข้าสู่กระบวนการบังคับคดี
9.แบ่งเบาภาระงานของเจ้าพนักงานบังคับคดี ทำให้สามารถไปดำเนินการบริหารจัดการในด้านอื่นๆ  อันจะเป็นประโยชน์ต่อการบริหารและพัฒนาประเทศต่อไป